Polisie ondersoek fietsryers se padwoede-aanvalDie polisie het Maandagmiddag bevestig hulle ondersoek ŉ saak van aanranding en opsetlike saakbeskadiging nadat ŉ groep fietsryers glo Sondag ŉ motoris in ŉ gesinsbussie in Seepunt, Kaapstad aangerand het. Kapt. FC van Wyk, ŉ polisiewoordvoerder, het aan Maroela Media gesê die 20-jarige motoris het ŉ aanklag by die Seepunt-polisiestasie aanhangig gemaak. “Niemand is nog in verband met die voorval in hegtenis geneem nie,” het Van Wyk gesê. “Enigiemand wat die voorval gesien het, van die fietsryers kan uitken en selfs nog beeldmateriaal het, word versoek om die Seepunt se speurtak by 021 430 3700 of Crime Stop by 08600 10111 te skakel.” Maroela Media het Maandag berig ŉ motoris het ŉ skokkende video op YouTube gelaai wat wys hoe ŉ groep fietsryers Sondagoggend die motoris in Beachweg aangerand het. Waarskuwing: Die video is gewelddadig van aard en mag sensitiewe lesers ontstel.